umiilandang ang mga putol putol na bato, nababakli ang sanga ng mga puno, natutuklap ang lupa. ang unang guardia na nagtangkang makapanhik ay gumulong na may tama ng punlo sa balikat. ang lihim na kalaban ay nakalalamang dahil sa kinalalagyan; ang mga matatapang na guardia na hindi marunong tumakbo ay kaunti nang umurong, sapagkat nangahihinto at ayaw mangagsisulong. ang pakikipaglabang iyon sa hindi nakikita ay nakasindak sa kanila. wala silang nakikita kundi pawang aso lamang at batuhan; walang boses ng tao, ni anino man lamang; mawiwikang nakipaglaban sila sa bundok. hale, carolino! nasaan ang katalasan mong tumudla,.! ang sigaw ng kabo. nang mga sandaling iyon ay isang lalaki ang sumipot sa ibabaw ng isang bato at ikinukumpay ang baril na hawak. paputukan iyan! ang sigaw ng kabo na bumitiw ng isang malaswang tungayaw. tatlong guardia ang sumunod, ngunit ang lalakiy nakatayo rin; sumisigaw, ngunit hindi malinawan ang kaniyang sinasabi.